**PREHRAMBENO-TEHNOLOŠKA ŠKOLA**

Zagreb, Gjure Prejca 2

KLASA: 602-03/19-01/873

URBROJ: 251-295-01/1-19-02

Zagreb, 24. listopada 2019.

Temeljem članka 56. Statuta Prehrambeno-tehnološke škole, a uvažavajući odredbe članka 52. Zakona o proračunu (Narodne novine 87/08., 136/12. i 15/15.) ravnatelj donosi

**Pravilnik o stjecanju i korištenju vlastitih prihoda škole**

**I. OPĆE ODREDBE**

**Članak 1.**

 Ovim se Pravilnikom regulira način stjecanja i korištenja prihoda ostvarenih obavljanjem poslova na tržištu koji se ne financiraju iz državnog proračuna te druga pitanja vezana uz korištenje vlastitih prihoda.

 Škola može vlastite prihode ostvarivati samo djelatnostima koje ne štete ostvarenju osnovnih zadaća Škole.

 Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski spol.

**Članak 2.**

Vlastiti prihodi iz članka 1. ovog Pravilnika su prihodi nastali obavljanjem djelatnosti i to:

- iznajmljivanjem prostora

- prodajom vlastitih proizvoda učeničke zadruge

- provođenjem programa obrazovanja odraslih

- prihodima za posebne namjene – prihodi od učenika za materijalne troškove

- ostali vlastiti prihodi (izdavanje duplikata svjedodžbi i ostalo)

 Škola može iznajmiti dio prostora koji nisu neophodni za nesmetano obavljanje osnovne djelatnosti. Za iznajmljivanje prostora potrebno je prethodno dobiti suglasnost osnivača ili školskog odbora.

**II. KORIŠTENJE I RASPODJELA VLASTITIH PRIHODA**

**Članak 3.**

Predmet korištenja vlastitih prihoda u smislu ovog Pravilnika odnosi se isključivo na naplaćeni iznos vlastitih prihoda.

Vlastiti prihodi iz ovog Pravilnika koriste se za pokriće rashoda vlastite djelatnosti te za unapređenje osnovne djelatnosti.

 a) Prihodima od iznajmljivanja školskog prostora - za školsku kantinu, za postavljanje samoposlužnih aparata podmiruju se:

1.)Svi materijalni troškovi razvrstani prema ekonomskoj klasifikaciji razreda „3“ koji su proizašli iz poslovanja škole vezanih za iznajmljivanje školskog prostora ( npr. režijski troškovi i sl. ).

2.)Ostatkom prihoda od iznajmljivanja školskog prostora, nakon što se osiguraju sredstva za podmirenje troškova iz točke 1., podmiruju se svi ostali troškovi škole razvrstani prema ekonomskoj klasifikaciji razreda „3“ i razreda „4“, a koji proizlaze iz ukupnog poslovanja škole tj. oni troškovi za koje nisu dostatni prihodi od Osnivača.

 b) Prihodima od učeničke zadruge i prihodima od pružanja usluga podmiruju se svi materijalni troškovi razvrstani prema ekonomskoj klasifikaciji razreda „3“ i to prema Pravilniku o proračunskom računovodstvu i računskom planu ( NN 124/14., 3/18. i 126/19.), a koji proizlaze iz poslovanja škole tj.oni troškovi za koje nisu dostatni prihodi od Osnivača (grada Zagreba).

 c) Prihodima od obrazovanja odraslih podmiruju se:

1.)Plaće i naknade nastavnicima i predavačima u procesu obrazovanja odraslih te plaće i naknade za obavljanje administrativnih poslova u procesu obrazovanja odraslih – do 80% vrijednosti od ukupnih prihoda od obrazovanja odraslih.

2.)Svi materijalni troškovi razvrstani prema ekonomskoj klasifikaciji razreda „3“ i razreda „4“ ( razred „4“ se odnosi na troškove nefinancijske imovine – kapitalne troškove ) i to prema Pravilniku o proračunskom računovodstvu i računskom planu ( NN 124/14., 3/18. i 126/19.), a koji proizlaze iz poslovanja škole vezanih uz proces obrazovanja odraslih.

3.)Ostatkom prihoda od obrazovanja odraslih, nakon što se osiguraju sredstva za podmirenje troškova iz točke 1. i 2., podmiruju se svi ostali troškovi škole razvrstani prema ekonomskoj klasifikaciji razreda „3“ i razreda „4“, a koji proizlaze iz ukupnog poslovanja škole tj. oni troškovi za koje nisu dostatni prihodi od Osnivača ( grada Zagreba ).

 d) Prihodima za posebne namjene – prihodima od učenika za materijalne troškove u iznosu za koji škola dobije odobrenje od Osnivača, podmiruju se:

1.)svi materijalni troškovi razvrstani po ekonomskoj klasifikaciji razreda „3“ , a koji proizlaze iz ukupnog poslovanja škole tj. oni troškovi za koje nisu dostatni prihodi od Osnivača.

 e) Ostali vlastiti prihodi podmiruju se:

1. svi materijalni troškovi razvrstani po ekonomskoj klasifikaciji razreda „3“ , a koji proizlaze iz ukupnog poslovanja škole tj. oni troškovi za koje nisu dostatni prihodi od Osnivača.

**III. PRAĆENJE VLASTITH PRIHODA**

 **Članak 4.**

 Za djelatnosti koje se uređuju ovim Pravilnikom računovodstvo Škole dužno je u knjigovodstvu osigurati podatke pojedinačno po vrstama prihoda i primitaka, rashoda i izdataka, kao i o stanju imovine, obveza i izvora vlastitih prihoda.

 Troškovi koji se podmiruju vlastitim prihodima škole sastavni su dio Financijskog plana škole koji se donosi krajem kalendarske godine za slijedeću godinu i koji se usvaja od strane Školskog odbora.

 **Članak 5.**

Stupanjem na snagu ovog Pravilnika o stjecanju i korištenju vlastitih prihoda škole prestaju važiti Kriteriji trošenja vlastitih prihoda škole KLASA:602-03/16-01/648; URBROJ:251-295-01/1-16-01 od 23. rujna 2016. godine.

Ovaj Pravilnika stupa na snagu osmog dana od dana objave na oglasnoj ploči škole.

 Ravnatelj:

 Josip Šestak, dipl. teolog

Ovaj Pravilnik o stjecanju i korištenju vlastitih prihoda škole objavljen je na oglasnoj ploči škole 24. listopada 2019. godine i stupio je na snagu dana 1. studenoga 2019. godine.